**An tAcht um Aghaidh a Thabhairt ar Bhulaíocht i Scoileanna (TÉ) 2016 – Eolas do Dhaltaí**

**Intreoir**

Tá athrú ar an dlí maidir le bulaíocht i scoileanna. Tugadh an tAcht um Aghaidh a Thabhairt ar Bhulaíocht i Scoileanna (TÉ) 2016 isteach ar an 1 Meán Fómhair 2021.

Sa dlí nua seo:

1. Cuirtear sainmhíniú amháin ar fáil do scoileanna faoi iompraíocht bhulaíochta;

2. Ní mór do gach scoil beartas frithbhulaíochta a bheith acu; agus

3. Ní mór do scoileanna taifid de gach gearán faoi bhulaíocht a choinneáil.

**Cad is bulaíocht ann?**

Is féidir an sainmhíniú dlíthiúil atá in úsáid ag an Acht a fháil ar shuíomh gréasáin Fhóram Frithbhulaíochta Thuaisceart Éireann (NIABF) [http://www.endbullying.org.uk/](https://arion.memoq.com/translationhubLegacy/preview/l3w0coigehkdzpsclo21wm5a/cc1ac7fa-0827-487e-8170-4bd1c019534f/%7C3PTIQMMMMQITP4%7C%7C4PTIQMMMMQITP5%7C%7C5PTIQMMMMQITP6%7C). Chun é a rá ar bhealach simplí, deir sé gur bulaíocht é ‘iompraíocht a tharlaíonn arís agus arís eile agus a dhéantar d’aon turas le duine eile a ghortú nó le dochar a dhéanamh dóibh’.

Bíonn cineálacha éagsúla bulaíochta ann. Mar shampla, duine a ghortú go fisiciúil. Nó rudaí duine a ghoideadh, ainmneacha a thabhairt orthu, duine a chiapadh nó rudaí mailíseacha a scríobh ar na meáin shóisialta. Is féidir go mbíonn duine á fhágáil amach d’aon turas i gceist le bulaíocht fosta. Is cuma cén dóigh nó cá háit a dtarlaíonn sí, níl bulaíocht ceart in am ar bith.

Is mó dochar a dhéanann bulaíocht nuair a dhéantar an iompraíocht mhailíseach arís agus arís eile. Cé go ligeann an tAcht do scoileanna caitheamh le heachtraí aonair mar bhulaíocht, ba chóir go mbeadh sé seo fíor-annamh agus míneoidh gach scoil cad chuige agus cén dóigh an ndéanfadh siad an cinneadh.

Bulaíocht is ea rud éigin a dhéantar d’aon turas. Tá níos mó i gceist léi ná spraoi nó rud éigin a dhéantar de thaisme. An rud is tábhachtaí ná má mhothaíonn tú go ndearnadh bulaíocht ort, nó má chonaic tú bulaíocht á déanamh ar chairde, ba chóir duit a thuairisciú do dhuine éigin i do scoil. Má dhéanann tú sin, caithfidh an scoil go dáiríre leis an cheist agus gníomhóidh sí ina leith.

**Beartas Frithbhulaíochta**

Ní mór do scoileanna Beartas Frithbhulaíochta a bheith acu. Ba chóir duit a bheith ar an eolas faoina bhfuil ráite ann agus ba chóir dul i gcomhairle le daltaí agus é á scríobh.

Beidh sé i bhfeidhm ar scoil i rith an lae; i rith turais scoile nó ag cluichí spóirt; agus ceachtanna socruithe ar siúl taobh amuigh den scoil; agus tú ag taisteal ón scoil agus ar scoil gach lá.

Is féidir go mbeidh cibearbhulaíocht clúdaithe sa Bheartas Frithbhulaíochta. Níl an tAcht ag súil le go mbeidh scoileanna mar fhiosraitheoirí – ní hé sin an jab s’acu, ach ligeann sé do gach scoil cinneadh a dhéanamh cad a dhéanfaidh sí le cuidiú le bulaíocht ar líne a chosc agus cad atá le déanamh mar thuairiscítear cibearbhulaíocht.

**Taifid a Choinneáil**

De réir an Achta, ní mór do scoileanna taifead a choinneáil de gach gearán faoi bhulaíocht. Ba chóir go mbeadh é seo á dhéanamh ag scoileanna cheana féin ach beidh sé mar cheanglas dlí anois.

Beidh ar scoileanna a thaifeadadh cé a bhí páirteach sa rud a tharla; cad chuige ar tharla sé; agus cad a rinne an scoil ina leith.

Cuideoidh taifid le do scoil a thaispeáint gur chaith sé go dáiríre le gach gearán faoi bhulaíocht, gur ghlac sé céimeanna le déileáil le gach cás agus gur choinnigh siad súil ar rudaí lena chinntiú gur socraíodh gach cás bulaíocht mar is ceart.

Cuideoidh na taifid le do scoil fosta le fáil amach an bhfuil a beartas frithbhulaíochta agus na bearta atá sí a dhéanamh ag déanamh difir.

**Faigh Cuidiú!**

Má tá bulaíocht á déanamh ort, nó má tá tú buartha go bhfuil bulaíocht á déanamh ar dhuine eile, an chéad chéim ná cuidiú a fháil.

Is féidir leat ceist a chur ar thuismitheoir, múinteoir nó duine fásta eile a bhfuil muinín agat as. Mura mothaíonn tú compordach é a rá os ard, thiocfadh leat é a scríobh i dteachtaireacht agus a chur chuig duine éigin a bhfuil muinín agat as.

Is féidir leat níos mó eolais a fháil ar bhulaíocht, naisc chuig eagraíochtaí ar féidir leo cuidiú leat, ar shuíomh gréasáin Fhóram Frithbhulaíochta Thuaisceart Éireann (NIABF): Suíomh gréasáin Fhóram Frithbhulaíochta Thuaisceart Éireann (NIABF) [http://www.endbullying.org.uk/](https://arion.memoq.com/translationhubLegacy/preview/l3w0coigehkdzpsclo21wm5a/cc1ac7fa-0827-487e-8170-4bd1c019534f/%7C7PTIQMMMMQITP8%7C%7C8PTIQMMMMQITP9%7C%7C9PTIQMMMMQITP10%7C)